(Apstiprināts ar

Ministru kabineta

2018. gada

rīkojumu Nr.       )

**Politiskās deklarācijas par Latvijas un Francijas stratēģisko partnerību**

**rīcības plāns 2018.-2022. gadam**

2008. gada 23. maijā parakstītā Politiskā deklarācija par Latvijas un Francijas stratēģisko partnerību, kā arī 2012. gada 21. februārī parakstītais tās rīcības plāns ir piešķīruši abu valstu attiecībām jaunu un nebijušu kvalitāti. Latvija un Francija ir koordinējušas savas pozīcijas nozīmīgās Eiropas Savienības (turpmāk – ES) jomās, regulāri organizējušas dialogu par starptautiskiem jautājumiem, kā arī attīstījušas divpusējo sadarbību.

Lai padziļinātu abu valstu stratēģisko partnerību un noteiktu konkrētu rīcību sadarbības attīstīšanai kopīgu interešu jomās, vienlaikus stiprinot ES spējas mūsdienu izaicinājumu risināšanā, Latvija un Francija ir kopīgi izveidojušas jaunu rīcības plānu 2018.-2022. gadam, kura īstenošana sākas ar Latvijas valsts simtgades atzīmēšanu. Tajā ir noteikti kopīgie mērķi un darbības, kas atspoguļo mūsu valstu apņēmību turpināt stiprināt šo partnerību.

# 1. Politiskā partnerība

## 1.1. Stiprināt viedokļu tuvināšanu par Eiropas izaicinājumiem

### Eiropas nākotne

* apspriest iniciatīvas, kas ir nepieciešamas Eiropas projekta stiprināšanai, sociālekonomiskajai konverģencei un ciešākai integrācijai Eiropā, it īpaši iniciatīvas, kas vērstas uz ES Vienotā tirgus un Eiropas Ekonomiskās un monetārās savienības pilnveidi, Enerģētikas savienības stiprināšanu, ES sociālās dimensijas stiprināšanu, kā arī ES Daudzgadu budžeta ieguldījumu;
* uzturēt dialogu par Apvienotās Karalistes izstāšanās no ES procesu un ES 27 dalībvalstu kopīgām interesēm un stiprināt ES vienotību sarunās.

### Ārējās attiecības

* veicināt atjaunotās Eiropas kaimiņattiecību politikas īstenošanu tās reģionālajos aspektos: Austrumu partnerība un Savienība Vidusjūrai:
  + apmainīties viedokļiem par sadarbību ar Austrumu partnerības valstīm un īstenot kopīgas iniciatīvas, lai palīdzētu šīm valstīm virzīties uz priekšu iekšējo reformu procesā un stiprinātu to noturību pret iekšējiem un ārējiem draudiem;
  + organizēt konsultācijas par sadarbību ar kaimiņos esošajām ES dienvidu valstīm, ar to kaimiņvalstīm, kā arī par attiecību attīstīšanu ar Subsahāras Āfrikas valstīm.
* ES kaimiņvalstīs kopīgi atbalstīt pilsonisko sabiedrību un demokrātiju;
* atbalstīt ES centienus stratēģiskās komunikācijas jomā un plānot konkrētas darbības cīņā ar trešo valstu propagandu un citiem draudiem, kas vērsti pret ES un tās dalībvalstīm;
* turpināt apmainīties ar informāciju par attiecībām starp ES, no vienas puses, un Amerikas Savienotajām Valstīm, Apvienoto Karalisti, Krievijas Federāciju, Ķīnas Tautas Republiku un Centrālāzijas valstīm, no otras puses, kā arī par Latvijas un Francijas divpusējo dialogu ar šīm valstīm.

### Drošība un iekšlietas

* kopīgiem spēkiem stiprināt Eiropas aizsardzību konkrētu iniciatīvu ietvaros (Eiropas Aizsardzības fonda izmantošana, Eiropas palīdzības iniciatīvu īstenošana, Pastāvīgā strukturētā sadarbība, t.sk. militārā mobilitāte), lai nākotnē veicinātu Eiropas stratēģisko autonomiju, papildinot NATO;
* stiprināt ES ārējo robežu drošību, kas ir nosacījums, lai ievērotu personu brīvas pārvietošanās pamatprincipu ES, veicinātu Eiropas solidaritāti, īstenojot pasākumus darbam ar migrācijas plūsmām un to cēloņiem; veicināt Šengenas zonas efektīvu darbību un tās integritāti;
* atbalstīt kopīgu reakciju uz terorisma draudiem, piemērojot koordinētu un strukturētu pieeju ES līmenī (attiecīgo datubāžu saskaņošana, terorisma finansēšanas apkarošanas pasākumi, jo īpaši atbalstot vērienīgus likumdošanas pasākumus Eiropas līmenī, pasākumus pret organizēto noziedzību un ieroču kontrabandu utt.); atbalstīt cīņu ar radikalizāciju, it īpaši interneta vidē.

### Iekšējais tirgus un konkurētspēja

* turpināt darbu pie Vienotā tirgus padziļināšanas, novērst šķēršļus četrām pamatbrīvībām – preču, kapitāla, pakalpojumu un personu brīvai kustībai, un sekmēt preču un pakalpojumu pārrobežu tirdzniecību;
* sekmēt Digitālā vienotā tirgus konsolidāciju (Eiropas elektronisko sakaru kodekss, platformu regulēšana, personas datu aizsardzība, nepersonizētu datu brīva plūsma, autortiesību regulējuma modernizēšana, digitālās sfēras nodokļu sistēma);
* pastiprināt kultūras un radošo industriju regulējošo jautājumu konverģenci, jo īpaši kopīgu vērtību un kultūras daudzveidības veicināšanā;
* apmainīties viedokļiem par Eiropas aģentūras izveidi, lai finansētu graujošās inovācijas un iniciatīvas pilsoņu izglītošanai par digitālo vidi un tās izaicinājumiem;
* turpināt viedokļu apmaiņu par ES sociālajiem jautājumiem, lai veicinātu savstarpējo izpratni un sadarbību, it īpaši attiecībā uz Eiropas Sociālo tiesību pīlārā ietverto tiesību un principu ieviešanu.

### Enerģētika, klimats un transports

* turpināt sadarbību Eiropas klimata un enerģētikas politikas un Enerģētikas savienības jomā;
* veicināt pāreju uz ekonomiku ar oglekļa mazietilpīgu un klimatnoturīgu attīstību, īstenojot Eiropas Klimata un enerģētikas politikas satvaru 2030. gadam un Parīzes nolīgumu;
* turpināt informācijas apmaiņu par dažādiem "Mobilitātes pakotnes" priekšlikumiem, lai atbalstītu transporta sektora modernizāciju atbilstoši dažādiem mērķiem (ieguldījums Eiropas ekonomiskajā izaugsmē, atbilstoši sociālie apstākļi, ES vienotā tirgus noteikumu piemērošana un tā stiprināšana, izaicinājumi videi un sabiedrības veselībai, cīņa pret krāpšanu un pārkāpumiem ES utt.).

### Ekonomika un finanses

* sekmēt kopīgu izpratni par Ekonomiskās un monetārās savienības stiprināšanu;
* apspriest ES daudzgadu finanšu perspektīvu pēc 2020. gada un ES sociālekonomisko konverģenci.

## 1.2. Padziļināt divpusējo politisko sadarbību

* turpināt augsta līmeņa vizīšu apmaiņu (ministri, valsts sekretāri, ģenerāldirektori / valsts sekretāra vietnieki, kā arī par konkrētiem reģioniem vai politikas jomām atbildīgo struktūrvienību vadītāji, bruņoto spēku komandieri u.c.);
* veicināt starpparlamentu dialogu: organizēt regulāras sadarbības grupu, kā arī ārlietu, Eiropas lietu un aizsardzības jomu komisiju tikšanās;
* turpināt dialogu starp konstitucionālajām tiesām (Latvijas Satversmes tiesa / Francijas Valsts padome un Konstitucionālā padome);
* attīstīt kontaktus, pieredzes apmaiņu un sakarus starp abu valstu amatpersonām, kā arī starp valsts pārvaldes iestādēm un pilsonisko sabiedrību (dažādu divpusējās sadarbības jomu, it īpaši Eiropas jautājumos, ekspertu ielūgšana uz konferencēm, diskusijām u.c. pasākumiem).

## 1.3. Attīstīt daudzpusējo sadarbību

* koordinēt abu valstu darbību Apvienoto Nāciju Organizācijas (turpmāk – ANO) Ģenerālajā asamblejā;
* sadarboties Eiropas Drošības un sadarbības organizācijā (turpmāk – EDSO) un Eiropas Padomē;
* sadarboties Ekonomiskās sadarbības un attīstības organizācijā (turpmāk – OECD);
* uzturēt un veicināt tiesiskas valsts, miera un globālās pārvaldības pamatvērtības un principus;
* turpināt sadarbību Starptautiskās Frankofonijas organizācijas ietvaros, lai attīstītu valsts pārvaldē nodarbināto franču valodas prasmes un apmainītos ar pieredzi;
* atbalstīt daudzvalodības, tai skaitā arī franču valodas praksi ANO, OECD, EDSO, Eiropas Padomē un ES struktūrvienībās.

# 2. Sadarbība ekonomikas, enerģētikas, lauksaimniecības, pārtikas ražošanas un valsts pārvaldes attīstības jomās

## 2.1. Veicināt ekonomiskās attiecības

* veicināt preču un pakalpojumu plūsmu attīstīšanu, jo īpaši lauksaimniecībā, pārtikas ražošanā, infrastruktūrā, transportā (galvenokārt dzelzceļa, jūras pārvadājumu un pilsētu transporta jomā) un enerģētikā;
* uzturēt un stiprināt savstarpējo uzticēšanos, lai saglabātu un piesaistītu investīcijas abās valstīs, attīstot dialogu par tādiem kopīgu ekonomisko interešu jautājumiem kā darba tirgus un apmācība;
* veicināt ekonomisko sadarbību, jo īpaši, organizējot un piedaloties biznesa forumos, tirdzniecības misijās, gadatirgos un izstādēs, kā arī organizējot tikšanās ar lielo pilsētu un ostu ekspertiem, apspriežot tādas tēmas kā infrastruktūras, enerģija, vide un Eiropas fondu izmantošana;
* veicināt mazo un vidējo uzņēmumu (turpmāk – MVU) piekļuvi Latvijas un Francijas tirgiem, atvieglojot pārrobežu dalību otrā valstī organizētajos ekonomisko sakaru veicināšanas pasākumos;
* sekmēt MVU sadarbību un kontaktus inovāciju un konkurētspējas jomā un veicināt jaunuzņēmumu (“*start-up*”) piekļūšanu Latvijas un Francijas biznesa inkubatoriem;
* veicināt sadarbību starp Latvijas un Francijas Tirdzniecības un rūpniecības kamerām, ekspertiem starptautiskās tirdzniecības jomā, Francijas valdības aģentūru *Business France*, Francijas uzņēmumu apvienību *MEDEF International*, Francijas Starptautiskās tirdzniecības un rūpniecības kameru, Latvijas tirdzniecības kamerām, arodbiedrībām, profesionālajām asociācijām un citām organizācijām, lai veicinātu uzņēmējdarbību un tūrismu;
* sekmēt tūrismu un uzņēmējdarbību abās valstīs, organizējot nozares ekspertu pasākumus, žurnālistu un viedokļu līderu vizītes, kā arī, izmantojot iespējas, ko piedāvā esošie (Rīga-Parīze, Rīga-Nica un Rīga-Ženēva) un plānotie (Rīga-Bordo) lidojumu maršruti;
* īstenot selektīvas tūrisma mārketinga aktivitātes:
  + izmantot Latvijas tūrisma portālu kā informatīvu vietni un datu bāzi;
  + organizēt iepazīšanas vizītes (žurnālistiem, tūrisma operatoriem un aģentiem, viedokļu līderiem);
  + organizēt darba seminārus tūrisma profesionāļiem (sadarbībā ar tūrisma nozari);
  + attīstīt sadarbību ar ieinteresētajiem partneriem (vēstniecības, tūrisma nozares uzņēmumi u.c.);
* veicināt zināšanu un pieredzes apmaiņu bioekonomikas jomā.

## 2.2. Attīstīt sadarbību lauksaimniecības un pārtikas ražošanas jomā

* turpināt regulāras diskusijas starp abu valstu Zemkopības ministrijām par Kopējo lauksaimniecības politiku un citiem jautājumiem, kuros ir kopīgas intereses;
* stiprināt sadarbību starp attiecīgajām valsts pārvaldes iestādēm un nozaru organizācijām, jo īpaši šādās jomās:
  + dabīgo šķiedru nozare (jo īpaši linu un kaņepju šķiedru nozares);
  + liellopu nozare (tostarp gaļas tirdzniecības veidi);
  + lauksaimniecības kooperatīvu veicināšana;
  + dārzeņkopība siltumnīcās, izmantojot hidroponikas audzēšanas metodi;
  + mežu apsaimniekošana;
  + pārtikas produktu ražošanas kvalitāte un ģeogrāfiskās izcelsmes norāžu izmantošana;
* attīstīt veterināro dienestu sadarbību, lai apkarotu dzīvnieku epizootiju.

## 2.3. Attīstīt sadarbību transporta jomā

* stiprināt abu valstu lidostu sadarbību, kā arī sadarbību starp lidostu administrācijām (pieredzes apmaiņa stratēģisko partneru meklēšanā, tehniskās apkopes pakalpojumu attīstīšana, sadarbība tehniskās apkopes un attīstīšanas jomā); attīstīt sadarbību pilotu apmācības jomā, iesaistot Francijas aviosabiedrības, kā arī piedāvājot starptautiski atzītas profesionālas programmas Latvijā; atbalstīt Eiropas intereses civilās aviācijas jomā;
* sadarboties Eiropas transporta tīklu (TEN-T) attīstīšanā un veicināt transporta infrastruktūras multimodalitāti un savienojumu izveidi, kas sekmētu Eiropas iekšējā tirgus nostiprināšanu, atbalstītu preču un personu brīvu kustību un nodrošinātu ES ekonomisko izaugsmi;
* kopīgi strādāt pie starptautiskā autotransporta un dzelzceļa transporta attīstīšanas un veicināt sadarbību Latvijas tranzītkoridora izmantošanā, jo īpaši *Rail Baltica* dzelzceļa starpsavienojumu projekta īstenošanas ietvaros.

## 2.4. Attīstīt sadarbību enerģētikas jomā

* stiprināt sadarbību enerģētikas sektoros (ražošana, izplatīšana, transportēšana, uzglabāšana, apmācība, energoefektivitāte, atjaunojamā enerģija u.c.);
* veicināt rūpniecisko sadarbību, lai īstenotu Latvijas un pārējo Baltijas valstu desinhronizāciju no IPS/UPS sistēmas, kā arī sinhronizāciju ar ES tīkliem;
* strādāt pie sadarbības enerģētikas drošības jomā, jo īpaši attiecībā uz stratēģiskiem objektiem un infrastruktūru;
* veicināt semināru organizēšanu enerģētikas jomā, iesaistot abu valstu par enerģētikas jautājumiem atbildīgās ministrijas, vadošos uzņēmumus un ostas;
* veicināt sadarbību atjaunojamās enerģijas izmantošanas jomā.

## 2.5. Valsts pārvaldes attīstība

* veicināt pieredzes un labās prakses apmaiņu valsts pārvaldes politikas jomā, jo īpaši cilvēkresursu politikā; sekmēt modernizāciju, efektivitāti, labu pārvaldību un vienotu valsts pārvaldes vērtību stiprināšanu, īpašu uzmanību pievēršot trauksmes cēlēju aizsardzībai;
* veicināt pieredzes apmaiņu starp Latvijas Valsts administrācijas skolu un Francijas Nacionālo administrācijas skolu mūsdienīgu mācību metožu un profesionālās izaugsmes programmu īstenošanā vidējā un augstākā līmeņa vadītājiem valsts pārvaldē;
* atbalstīt kopīgas sadarbības aktivitātes valsts pārvaldes jomā Eiropas kaimiņattiecību politikas mērķa valstīs.

# 3. Partnerība aizsardzības un iekšējās drošības jomā

## 3.1. Padziļināt sadarbību aizsardzības un drošības jomā

* īstenot 2017. gada 7. februārī parakstīto Latvijas Republikas valdības un Francijas Republikas valdības vienošanos par sadarbību aizsardzības jomā un turpināt Francijas dalību Ziemeļatlantijas līguma organizācijā (turpmāk – NATO) gaisa telpas patrulēšanā, karakuģu darbībās Baltijas jūrā (it īpaši mīnu neitralizācijā), kā arī NATO stratēģiskās komunikācijas Izcilības centra Rīgā darbībā;
* veicināt Francijas piedalīšanos pastāvīgās sabiedroto klātbūtnes Kaujas grupās (eFP) Baltijas valstīs, īstenojot NATO Varšavas samita lēmumus;
* attīstīt sadarbību starptautisko misiju un operāciju jomā ES, NATO un ANO ietvaros, jo īpaši, lai atbalstītu trešo valstu spēju stiprināšanas iniciatīvas;
* uzturēt stratēģisko dialogu aizsardzības jomā (Baltijas valstu un Francijas semināri, bruņoto spēku pārstāvju tikšanās, aizsardzības ministriju ekspertu dialogs, Francijas augsta ranga amatpersonu dalība Rīgas konferencē);
* padziļināt divpusējo militāro sadarbību, tostarp Francijas jūras spēku tauvošanās, kā arī politisko un militāro iestāžu pārstāvju vizītes;
* turpināt sadarbību militāro ekipējumu jomā un izpētīt aprīkojuma iegādes perspektīvas;
* turpināt divpusēju militāro sadarbību, īstenojot kopīgās bruņoto spēku mācības divpusējā vai daudzpusējā formātā;
* veicināt ideju apmaiņu par drošības un aizsardzības jautājumiem, sakarus starp militārajām akadēmijām un pētniecības centriem, kā arī militārpersonu pieredzes apmaiņu;
* veicināt franču valodas apmācību Latvijas militārpersonām, lai atvieglotu komunikāciju starptautisko operāciju laikā;
* sadarboties un apmainīties ar labās prakses piemēriem un kontaktiem jauno tehnoloģiju pielietošanas, kiberdrošības, stratēģiskās komunikācijas, hibrīddraudu un cīņas ar dezinformāciju jomās;
* ar svinīgiem pasākumiem pieminēt Francijas jūras kara flotes iesaisti Latvijas Neatkarības karā 1919. gadā.

## 3.2. Attīstīt sadarbību iekšējās drošības jomā

* veicināt sadarbību cīņā pret korupciju, organizēto noziedzību, terorismu, kā arī ārējo robežu kontroles jomā; jo īpaši veicināt par robežu drošību atbildīgo iestāžu (robežsardzes un policijas) sadarbību, koncentrējoties uz personāla apmācību jauno tehnoloģiju jomā un uz jauniem riskiem, kas saistīti ar nelegālo imigrāciju;
* veicināt pieredzes apmaiņu krīžu pārvaldībā;
* īstenot dialogu par kopīgiem risinājumiem mediju neatkarības un daudzveidības, medijpratības un kritiskās domāšanas jomā, īpaši pievēršoties dezinformācijas un viltus ziņu izaicinājumiem.

# 4. Kultūras, izglītības, valodas, akadēmiskā un zinātniskā sadarbība

## 4.1. Padziļināt sadarbību kultūras, izglītības un valodas apguves jomā

* īstenot plašu pasākumu programmu Latvijas simtgades svinību ietvaros (Latvijā un Francijā), sākot ar 2018. gadu (īpaši saistībā ar izstādi „Nepieradinātās dvēseles. Simbolisms Baltijas valstu mākslā” Orsē muzejā Parīzē 2018. gada aprīlī-jūlijā);
* turpināt simtgades svinību programmu (2017-2021), sākt īstenot vēstures jautājumiem veltītu programmu ar muzeju speciālistu un augstskolu mācībspēku iesaistīšanos;
* padziļināt dialogu starp abu valstu Kultūras ministrijām par tādām abpusēji interesējošām tēmām kā kultūras un mākslas projektu vadīšana, kultūras aktivitātes galvaspilsētās un reģionos, jaunie mediji un radošās industrijas, kā arī nodrošinot Latvijas amatpersonu piedalīšanos Kultūras ministrijas organizētajās stažēšanās aktivitātēs "*Courants*";
* turpināt sadarbību un atbalstīt pieredzes apmaiņu un kopīgus projektus kultūras mantojuma jomā (apmācība, menedžments, aizsardzība, restaurācija, izmantošana, mijiedarbība ar mūsdienu arhitektūru un dizainu);
* izmantot decentralizēto sadarbību, kas ļautu labāk iepazīt Latviju un Franciju (sociāli-kulturālais potenciāls, gastronomija, dzīves māksla (*art de vivre)*, mākslinieciskā jaunrade utt.); pielietot Eiropas vektorus (ES Nacionālo kultūras centru (EUNIC) klasteris, 2018. gads - Eiropas kultūras mantojuma gads), lai organizētu pasākumus, tostarp kultūras, mākslas un kultūras mantojuma jomā;
* palielināt franču valodas pasniegšanas īpatsvaru Latvijas skolās un atbalstīt franču valodas mācībspēku apmācību;
* attīstīt sadarbību, kas papildus Francijas institūtam un Žila Verna Rīgas Franču skolai dotu iespēju izveidot "franču plūsmu" Latvijas vidējās izglītības iestādēs, piemēram, Rīgas Franču licejā, daļu no nodarbībām organizējot franču valodā un veicinot skolēnu interesi par Francijas augstākās izglītības programmām;
* turpināt organizēt "Frankofonijas nedēļu" frankofonās kultūras popularizēšanai;
* turpināt sadarbību saskaņā ar "Memorandu par daudzgadīgu franču valodas apmācības programmu Latvijas valsts pārvaldes iestādēs", kas rada labvēlīgus apstākļus franču valodas lietošanai starptautiskajā vidē, jo īpaši Eiropas institūcijās;
* turpināt sadarbību ar Starptautisko Frankofonijas organizāciju, nodrošinot Francijas institūta organizētās Latvijas valsts pārvaldē nodarbināto un militārpersonu franču valodas apmācības;
* veicināt abu valstu sadarbību kino jomā, tostarp filmu kopražojumu veidošanu;
* turpināt sadarbību ar *Mémorial de la Shoah*, nodrošinot Latvijas pamatizglītības, vispārējās un profesionālās vidējās izglītības iestāžu pedagogu un augstskolu mācībspēku profesionālās pilnveides kursus “Holokausta vēsturiskā pieeja” sadarbībā ar Starptautiskās holokausta piemiņas aliansi (*International Holocaust Remembrance Alliance*, IHRA).

## 4.2. Stiprināt akadēmisko un zinātnisko sadarbību, kā arī sadarbību profesionālās izglītības jomā

* veicināt un atbalstīt studentu mobilitāti, apmainīties ar informāciju par studiju iespējām Latvijā un Francijā, izmantot decentralizētu sadarbību kā studentu mobilitātes vektoru;
* veicināt uzsākto sadarbību urbāno teritoriju plānošanas un radošo industriju studiju programmās starp Rennes Politikas zinātnes institūtu (*Sciences Po Rennes*) un Latvijas Kultūras akadēmiju vai citām Ziemeļvalstu un Baltijas valstu institūcijām;
* padziļināt sadarbību pētniecības un inovāciju jomā (valsts, divpusējās un Eiropas programmas, piemēram, *Hubert Curien* partnerības programma „Osmoze”);
* turpināt sadarbību Eiropas Augstākās izglītības telpas ietvaros;
* izmantot resursus, ko piedāvā absolventu tīkli (bijušie Latvijas studenti Francijā un bijušie Francijas studenti Latvijā);
* izmantot decentralizētu pieeju pētniecībā, lai attīstītu sadarbību inovāciju un tehnoloģiju, it īpaši digitālo tehnoloģiju jomā (vidējā izmēra uzņēmumi, inkubatori, konkurētspējas klasteri, u.c.);
* veicināt augsta līmeņa zinātnisko sadarbību, jo īpaši Eiropas Kodolpētījumu organizācijas, Ampēra iniciatīvas (magnetohidrodinamika) ietvaros, kā arī eksperimentālo pētījumu veikšanai nepieciešamās infrastruktūras atjaunošanā, jo īpaši kodolfizikas un ģeneratoru jomā;
* veicināt Francijas un Latvijas pētnieku sadarbību un pieredzes apmaiņu;
* stiprināt programmas „Osmoze” īstenošanu zinātnes un tehnoloģiju attīstības jomā un izvērtēt iespējas attīstīt sadarbību un pieredzes apmaiņu kosmosa jomā;
* atbalstīt sadarbību ēdināšanas un viesmīlības nozares apmācības jomā, kas pastāv starp Jelgavas Amatu vidusskolu un *Saint-Cloud* tehnisko liceju; pateicoties festivālam "*Goût de France*", izmantot franču virtuves popularizēšanu, lai attīstītu jaunu sadarbību starp specializētām skolām; atbalstīt viesnīcu skolas izveides projektu Latvijā;
* atbalstīt jau esošo sadarbību kokapstrādes nozares apmācības jomā, kas pastāv starp Koksnes augstskolas grupu (Nante) un Meža un koksnes produktu pētniecības un attīstības institūtu (Jelgava);
* sekmēt Francijas pieredzes apgūšanu un sadarbību zinātnes komunikācijā un zinātnes popularizēšanā Latvijā, kā arī sabiedrības izglītošanā par zinātnes nozīmi un sasniegumiem.

Noslēgts 2018. gada divos eksemplāros, katrs latviešu un franču valodā.

|  |  |
| --- | --- |
| Latvijas Republikas  ārlietu ministrs  Edgars RINKĒVIČS | Francijas Republikas  Eiropas lietu un ārlietu ministrs  Žans Īvs LEDRIĀNS |